**Az MPT Tesztbizottságának (TB) 2016/2017. évi beszámolója**

2017. május 12.

Az újonnan munkába lépő TB a megelőző időszakban kidolgozott keretekben – *Szervezeti és működési szabályzat (Statutum)*; ezen belül *A tesztminősítési eljárás* és *A minősített tesztek nyilvántartása*; valamint *A tesztminősítés eljárásrendje (forgatókönyve), illetve A pszichológiai teszthasználat irányelvei* (l. az MPT honlapján) – kezdte meg munkáját.

1. A TB az elmúlt egy évben egyetlen ülést tartott, sajnálatos módon azt is hiányos összetételben. A bizottsági tagok delegálása elhúzódott, és még ma is van olyan – a teszthasználatban különösen érintett – szekció, amely nem delegált tagot. Rendkívül fontos lenne, hogy az érintett szekciók mielőbb tegyenek javaslatot a szakterületüket képviselő TB-tag személyéjére.
2. A TB – a korábbi kudarcok ellenére – fontosnak tartja a 2011-ben meghirdetett *tesztminősítési* program beindítását mind a profit-orientált teszthasználati területeken, mind az államilag finanszírozott ellátási rendszerben. A két szféra külön kezelése remélhetőleg új lendületet ad a tesztminősítési programnak.
3. A tesztminősítési programnak a diagnosztikai célra használt tesztek esetén az ad hangsúlyt, hogy az OENO-listában szereplő, illetve a klinikai, az óvoda- és iskolapszichológiai gyakorlatban széles körben használt pszichodiagnosztikai eljárások jelentős része szakmailag elavult és frissítésre szorul. A minősítési eljárás beindítását nyilvánvalóan gátolja, hogy a listában szereplő tesztek többségének jogi helyzete is tisztázatlan. A bonyolult helyzet tisztázása érdekében TB elnöke és titkára tárgyalásokat kezdett a klinikai pszichológiai, valamint az óvoda- és iskolapszichológiai szakterületek minisztériumi tanácsadó testületeinek vezetőivel. Olyan stratégia körvonalai rajzolódnak ki, amelynek értelmében szükség van a gyakorlatban használt tesztek státuszának felmérésére (a tesztek szerzőinek, adaptálóinak és forgalmazóinak azonosítására); a tesztek besorolására abból a szempontból, hogy melyek azok, amelyek jogi státusza rendben van, csak a minősítésükre van szükség; melyek azok, amelyeket ma már nem használnak vagy elavultak; és melyek azok, amelyek jogi rendezésére és/vagy szakmai frissítésére feltétlenül szükség van. Ez utóbbiak finanszírozásának megoldására a TB állami pályázatok kiírását szorgalmazza az említett tanácsadó testületek támogatásával.
4. A TB célul tűzi ki a tesztfejlesztés, és tesztadaptáció hazai irányelveinek kidolgozását.
5. A TB kapcsolatban áll nemzetközi szervezetekkel: pl. EFPA Standing Committee on Tests and Testing, European Test Publishing Groups (etpg).
6. A TB feladatának tekinti szakmai rendezvények, fórumok szervezését olyan aktuális témakörökben, amilyen a tesztminősítés, a tesztadaptáció, a számítógépes tesztelés problémái, illetve a modern tesztelméleteknek a tesztfejlesztésben való alkalmazása.
7. A TB továbbra is készen áll a teszthasználattal kapcsolatos bejelentések és észrevételek fogadására, illetve a felmerülő problémák megoldásának megkeresésére.

Nagybányai Nagy Olivér s.k. Nagy János s.k.

 titkár elnök